**Sažetak poziva**

„Sustav odvodnje i pročišćavanja otpadnih voda aglomeracije Donja Dubrava“

(Projekt Donja Dubrava)

1. Cilj poziva

Cilj ovog postupka je usklađivanje aglomeracije Donja Dubrava s Okvirnom direktivom o vodama (2000/60/EC) i Direktivom o pročišćavanju komunalnih otpadnih voda (91/271/EEZ) kako bi se postiglo i očuvalo dobro stanje voda radi zaštite života i zdravlja ljudi, te zaštite vodnih i o vodi ovisnih ekosustava.

Projekt obuhvaća proširenje sustava odvodnje otpadnih voda (64.924 m gravitacijskih cjevovoda, 16.106 m tlačnih cjevovoda, 34 crpne stanice i retencijski bazen volumena 400 m3), izgradnju postrojenja za pročišćavanje otpadnih voda III. stupnja pročišćavanja kapaciteta 13.000 ES, te nabavu opreme za održavanje sustava odvodnje.

Projektom se doprinosi ostvarivanju specifičnog cilja 6ii2: *Razvoj sustava prikupljanja i obrade otpadnih voda s ciljem doprinosa poboljšanju stanja voda doprinoseći većoj stopi priključenosti stanovništva na javne sustave odvodnje i većoj količini otpadne vode koja se pročišćava na odgovarajućoj razini nakon prikupljanja,* Operativnog programa „Konkurentnost i kohezija“ te provedbi obveza preuzetih tijekom procesa pregovora za pristupanje Republike Hrvatske u EU sadržanih u Ugovoru o pristupanju Republike Hrvatske Europskoj uniji te prenesenih u Višegodišnji program gradnje komunalnih vodnih građevina za razdoblje 2014-2023.

1. Ukupna raspoloživa sredstva

Ukupna raspoloživa bespovratna sredstva Kohezijskog fonda za projekt „Sustav odvodnje i pročišćavanja otpadnih voda aglomeracije Donja Dubrava“ iznose 135.652.415 kuna.

1. Raspoloživa sredstva po prijavitelju (min. – maks. iznos ako je relevantno)

Nije primjenjivo.

1. Predviđeni intenzitet potpore

Maksimalna stopa sufinanciranja sredstvima KF-a (u odnosu na iznos prihvatljivih izdataka) utvrđuje se na temelju financijskog jaza izračunatog u skladu s metodološkim smjernicama sadržanim u Vodiču za izradu analize troškova i koristi odnosno u skladu su s delegiranim aktima Komisije iz članka 61. stavka 3. Uredbe (EU) br. 1303/2013. Stopa sufinanciranja prihvatljivih troškova za projekt „Sustav odvodnje i pročišćavanja otpadnih voda aglomeracije Donja Dubrava“ iznosi 71,74%.

Preostali dio sufinanciranja čini nacionalna komponenta sufinanciranja koja se određuje prema modelu određenom Višegodišnjim programom gradnje komunalnih vodnih građevina koji je donijela Vlada RH (Odluka o donošenju Višegodišnjeg programa gradnje komunalnih vodnih građevina; „Narodne novine“, broj 117/2015).

1. Prihvatljivi prijavitelji

Sukladno Operativnom programu „Konkurentnost i kohezija“ prihvatljivi prijavitelji unutar specifičnog cilja 6ii2 su javni isporučitelji vodnih usluga. Prihvatljivi prijavitelj za projekt „Sustav odvodnje i pročišćavanja otpadnih voda aglomeracije Donja Dubrava“ su Međimurske vode d.o.o.

1. Prihvatljive aktivnosti

Aktivnosti koje su prihvatljive za financiranje kako bi se postigli ciljevi Postupka dodjele su:

* mjere kojima se povećava priključenost stanovništva na javne sustave odvodnje izgradnjom javnog sustava odvodnje. Mjere uključuju izgradnju i rekonstrukciju gravitacijskih i tlačnih kolektora, crpnih stanica i retencijskih bazena te nabavu specijalnog kombiniranog vozila za čišćenje sustava odvodnje i specijalnog vozila za CCTV inspekciju;
* izgradnja uređaja za pročišćavanje otpadnih voda uključujući polja za ozemljavanje mulja s uređaja;
* mjere nadzora građevinskih radova te promidžbe i vidljivosti projekta.

1. Geografska ograničenja

Projekt se provodi na području Međimurske županije konkretnije na području aglomeracije Donja Dubrava (naselja Oporovec, Cirkovljan, Draškovec, Hemuševec, Čukovec u gradu Prelogu, Donji Mihaljevec, općine Sveta Marija, Donji Vidovec, Donja Dubrava i Kotoriba).

1. Administrativni podaci

S obzirom na to da se radi o izravnoj dodjeli bespovratnih sredstava za strateški projekt rok za podnošenje projektnog prijedloga nije definiran.